C 15/36
SL
Uradni list Evropske unije
12.1.2022
sreda, 19. maj 2021
27. poziva k rednemu izvajanju neodvisnih revizij, da bi preučili, ali so načini uporabe umetne inteligence ter z njimi povezani sistemi nadzora in ravnotežja v skladu z določenimi merili, in k temu, da revizije nadzira ustrezen neodvisni organ, ki ima zadostne nadzorne pristojnosti; poziva k posebnim stresnim testom in zagotavljanju spoštovanja pravil;
28. je seznanjen s prednostmi in tveganji umetne inteligence na področju kibernetske varnosti ter z njenim potencialom za boj proti kibernetskemu kriminalu in poudarja, da morajo biti vse rešitve umetne inteligence odporne na kibernetske napade, obenem pa spoštovati temeljne pravice Unije, zlasti varstvo osebnih podatkov in zasebnosti; poudarja, da je treba nadzorovati varno uporabo umetne inteligence in da je potrebno tesno sodelovanje med javnim in zasebnim sektorjem pri odpravljanju šibkih točk, kar zadeva uporabnike, in s tem povezanih tveganj; poziva Komisijo, naj oceni, ali je treba bolje preprečevati tveganja na področju kibernetske varnosti in sprejeti ukrepe za njihovo zmanjšanje;
29. poudarja, da bi lahko pandemijo covida-19 videli kot poskusno obdobje za razvoj, uvajanje in uporabo digitalnih tehnologij in tehnologij, povezanih z umetno inteligenco, v izobraževanju in kulturi, kot ponazarjajo številne spletne šolske platforme in spletna orodja za spodbujanje kulture, ki se uporabljajo v državah članicah; zato poziva Komisijo, naj te primere upošteva pri pripravi skupnega pristopa Unije k širši uporabi takšnih tehnoloških rešitev;
Izobraževanje
30. opozarja na pomen krepitve digitalnih znanj in spretnosti in doseganja visokega standarda medijske, digitalne in informacijske pismenosti na ravni Unije kot osnovni pogoj za uporabo umetne inteligence v izobraževanju; s tem v zvezi poudarja, da je treba zagotoviti digitalno pismenost in pismenost na področju umetne inteligence po vsej Uniji, zlasti z razvojem možnosti za usposabljanje učiteljev; vztraja, da bi morala uporaba tehnologij umetne inteligence v šolah prispevati k zmanjšanju socialne in regionalne digitalne vrzeli; pozdravlja posodobljen akcijski načrt Komisije za digitalno izobraževanje, ki obravnava uporabo umetne inteligence v izobraževanju; v zvezi s tem poziva Komisijo, naj digitalne zmogljivosti, medijsko pismenost in izobraževanje ter znanja in spretnosti, povezane z umetno inteligenco, določi za prednostne naloge tega načrta, obenem pa ozavešča o možnih zlorabah in nepravilnem delovanju umetne inteligence; v zvezi s tem poziva Komisijo, naj pozornost nameni zlasti otrokom in mladim v negotovem položaju, ki na področju digitalnega izobraževanja potrebujejo posebno podporo; poziva Komisijo, naj v svojih prihodnjih zakonodajnih predlogih na področju umetne inteligence ustrezno obravnava pobude o umetni inteligenci in robotiki v izobraževanju; poziva države članice, naj vlagajo v digitalno opremo šol in naj v ta namen uporabijo sredstva Unije;
31. poudarja, da uporaba umetne inteligence v izobraževalnih sistemih prinaša najrazličnejše možnosti, priložnosti in orodja za to, da bi izobraževanje postalo bolj inovativno, vključujoče, uspešno in vse bolj učinkovito z uvajanjem novih kakovostnih načinov učenja, ki so hitri, prilagojeni učencu in osredotočeni nanj; vendar poudarja, da bo to vplivalo na izobraževanje in socialno vključenost ter da je zato treba zagotoviti razpoložljivost teh orodij vsem družbenim skupinam z vzpostavitvijo enakega dostopa do izobraževanja in učenja, da nihče ne bo zapostavljen, še zlasti ne invalidi;
32. poudarja, da bi morali državljani imeti vsaj osnovno razumevanje umetne inteligence, da bi to tehnologijo lahko uporabljali kritično in učinkovito; poziva države članice, naj v svoje ukrepe na področju digitalne pismenosti vključijo kampanje ozaveščanja o umetni inteligenci; poziva Komisijo in države članice, naj spodbujajo načrte za digitalno pismenost in forume za razpravo, da bi državljane, starše in učence vključili v demokratični dialog z javnimi organi in deležniki o razvoju, uvajanju in uporabi tehnologij umetne inteligence v izobraževalnih sistemih; poudarja, da je treba učiteljem, mentorjem in drugim zagotoviti ustrezna orodja in strokovno znanje o tem, kaj so umetna inteligenca in sorodne tehnologije, kako se jih uporablja in kako jih uporabljati pravilno in v skladu z zakonodajo, da bi preprečili kršitve pravic intelektualne lastnine; poudarja zlasti pomen digitalne pismenosti za pedagoške delavce v sektorju izobraževanja in usposabljanja in izboljšanja digitalnega usposabljanja za starejše, saj mlajše generacije že imajo osnovno razumevanje teh tehnologij, saj so odraščale z njimi;
33. poudarja, da mora biti resnični cilj umetne inteligence v izobraževalnih sistemih doseganje čim bolj posamezniku prilagojenega izobraževanja tako, da bi učencem ponudili učne programe, prilagojene njihovim močnim in šibkim točkam, ter didaktično gradivo, prilagojeno njihovim značilnostim, obenem pa ohranili kakovost izobraževanja in načelo, da morajo biti naši izobraževalni sistemi vključujoči;